Lene Espersen (KF), 2003-05-27:
Der har allerede været en forholdsvis lang debat, der nok mest har koncentreret sig om de ændringsforslag, som jeg har stillet på regeringens vegne, og som jo vedrører forhøjelse af den generelle hastighedsgrænse fra 120 km/t. til 130 km/t. i forhold til det oprindelige lovforslag, samt naturligvis initiativet om at sætte grænsen ned for, hvornår den betingede frakendelse af kørekortet sker, nemlig til 160 km/t. Jeg synes imidlertid også, at det er værd at kommentere de ændringsforslag, som oppositionen har stillet.
For så vidt angår spørgsmålet om at dele lovforslaget op i to, er det naturligvis ikke noget, som regeringen kan støtte.
For os at se hænger lovforslaget jo sammen.
Den ene ting kan ikke erstatte den anden.
Det er en samlet pakke.
Men det, jeg umiddelbart gerne vil give de fleste kommentarer med på vejen, er forslaget om nedsættelse af grænsen for betinget frakendelse af førerretten fra 70 til 50 pct. med virkning for hele vejnettet.
Og jeg vil egentlig godt indlede også med at have den tilnærmelsesvis lidt positive indstilling til det, som også Venstres ordfører havde, nemlig at jeg ikke vil afvise, at der på sigt kan være grund til også at se på frakendelsesgrænserne for andre veje end motorvejene.
Nu er det bare sådan, at det lovforslag, som er fremsat, vedrører motorvejene, og der er derfor ikke medtaget overvejelser om frakendelsesgrænser for det øvrige vejnet.
Jeg mener ikke, at ændringer af den her type falder inden for lovforslagets rammer, og jeg har derfor heller ikke foretaget nogen nærmere undersøgelse heraf som led i forberedelsen af lovforslaget.
Derfor synes jeg heller ikke, at man skal udvide lovforslaget med en generel sænkelse af frakendelsesretten, uden at man har gjort sig nogle generelle overvejelser om, hvordan det her skal fungere i praksis.
Men jeg synes så sandelig også i lovkvalitetsmæssig sammenhæng, at det mindst også skulle medføre, at der var en bred høring om overvejelserne. Det er meget vigtigt at skelne, synes jeg, når vi taler om det her.
Mens motorvejene udgør en forholdsvis homogen vejmasse, så er det øvrige vejnet meget mere uhomogent.
Man skal huske på, at grænsen for betinget frakendelse af førerretten ikke kun gælder for strækninger med generelle hastighedsbegrænsninger, men også strækninger med lavere hastighedsgrænser, der er fastsat ved færdselstavler.
Det kunne f.eks. være vejarbejde.
Hvis hastigheden f.eks. er nedskiltet til 40 km/t., må man spørge sig selv, om det er rimeligt, at man frakender folk retten til at føre bil, hvis de passerer strækningen om natten med 60 km/t. På samme måde kan man fremhæve natkørsel i områder, hvor der er en meget lavt sat begrænset hastighed, f.eks. 15 km/t., som der er i nogle boligområder.
Herunder er det fortsat 70 pct.
Derfor kunne man måske i forbindelse med fremtidige overvejelser tænke på også at lave en eller anden form for begrænsning i forhold til et ændringsforslag, så der bliver noget proportionalitet i tingene, for jeg tror, alle kan se, at det ellers kan give en del uhensigtsmæssigheder. Man skal nemlig huske på, at færdselslovens bærende princip om konkret fareforvoldelse for længst er suppleret med bestemmelser, som fokuserer på hastigheden alene, så det er vigtigt for trafikanternes forståelse og accept af reglerne, at kørslen også opleves som værende farlig. Det mener jeg til gengæld er tilfældet med de meget høje hastigheder på motorvejene.
Jeg er derimod ikke overbevist om, at det altid vil være tilfældet i den myriade af forskellige situationer, som kan opstå på det øvrige vejnet, og regeringen kan derfor ikke på det foreliggende grundlag støtte ændringsforslaget, der går på en generel 50 pct.s-grænse.
Jeg er i hvert fald indstillet på, at vi dér skal prøve at stramme op på reglerne, for jeg tror faktisk, at der kommer en vældig god effekt ud af det, der nu bliver gennemført på motorvejene, og her har jeg syntes, at det var forsvarligt at gennemføre det på grund af den homogenitet, der er i vejmassen. Det andet, der har optaget ordførerne i dag, har været spørgsmålet om kontrollen.
Der har jeg allerede svaret udførligt, hvad angår den politimæssige kontrol, men det, der især har optaget ordførerne i dag, har været spørgsmålet om en automatisk hastighedskontrol på motorvejene.
Til det kan jeg sige meget klart og kort, at den tanke er regeringen ikke indstillet på at imødekomme.
Vi mener, at den automatiske hastighedskontrol giver god mening i de områder, hvor der er en særlig risiko, hvor der er sorte pletter, eller hvor der færdes folk i trafikken, som skal nyde en ekstra beskyttelse, og hvor vi gerne vil have en sikkerhed for, at trafikanter træder på bremsen frem for på speederen; det kunne f.eks. være skoler, børnehaver og i andre områder.
Vi har jo også netop ændret hele den automatiske hastighedskontrol, så man nu kan gå ind på internettet og simpelt hen se, hvor den er opstillet.
Det tror jeg også har en præventiv effekt, der medfører, at folk kører mere varsomt i de områder.
Men at indføre et generelt overvågningsregime på alle veje mener regeringen ikke er en særlig god idé.
Og der vil jeg godt sige til hr. Martin Lidegaard, at selv om alting kan lade sig gøre teknisk, skal man altid forholde sig politisk til, om man synes, at det er en god idé.
Der må jeg blankt erkende, at jeg faktisk synes, at man et eller andet sted bevæger sig fra noget, der har en kontrolmæssig værdi, til noget, der har for meget smag af et big brother-samfund.
Man kunne være polemisk og spørge sig selv, hvorfor det kun er, når folk sidder i biler, at de skal overvåges.
Hvad hvis man begår vold mod andre, risikerer at slå sig selv ihjel eller involverer sig i uheld?
Hvorfor er det kun, når man sidder i en bil, at man skal have den her intensiverede overvågning, altså overalt, hvor man færdes i samfundet?
Det kunne jo foranledige en til at spørge: Jamen ønsker oppositionen, at vi alle skal have en chip i nakken?
Ja, så kan man snuppe alle dem, der kører for hurtigt, og man kan også snuppe alle dem, der begår forbrydelser, og det er sikkert også teknisk muligt at lave sådan et kontrol- og overvågningssamfund.
Men er det sådan et samfund, vi ønsker at leve i i et frit og demokratisk Danmark?
Jeg tror faktisk ikke engang, at oppositionen er interesseret i det, hvis de tænker tanken til ende, og derfor har vi altså valgt at lægge snittet der, hvor det ligger i dag, for så vidt angår den automatiske hastighedskontrol, nemlig at målrette den til de steder, hvor den giver rigtig god mening, og hvor man skal have en sikkerhed for, at folk bremser og sikrer sig, at hastighederne bliver overholdt.
Men vi kan som sagt ikke støtte de ændringsforslag, som oppositionen har stillet i dag.
Men jeg vil gerne slutte af med at tilkendegive, at for så vidt angår spørgsmålet om en betinget frakendelse af førerretten, er jeg indstillet på at gå ind i en nærmere drøftelse af, hvordan den også kan finde anvendelse på andre dele af vejnettet end blot motorvejene.